Għaddejin il-preparamenti biex il-Gozo Channel tkun tista' toħroġ it-tender għar-raba' vapur Fid-diskors tal-Baġit, il-Ministru għall-Finanzi Edward Scicluna saħaq li matul is-sena d-dieħla se jiġi ppubblikat il-pre-qualification questionnaire għall-mina bejn Malta u Għawdex. Dan il-kwestjonarju se jkun fih tagħrif tekniku biex investituri/kuntratturi prospettivi jikkonfermaw li għandhom il-ħiliet u l-esperjenza biex iwettqu l-proġett. Id-dettalji dwar dan għandhom jitħabbru dalwaqt, sostna l-Ministru. 'Gozo Channel tinsab f'pożizzjoni ferm aħjar biex ikollha r-raba' vapur' Il-Ministru Edward Scicluna tkellem ukoll dwar is-suċċess li għamel ir-raba' vapur li ġie mikri biex jingħaqad mal-flotta tal-Gozo Channel. Propju għalhekk, li fi kliem il-Ministru, il-Gozo Channel tgħallmet minn din l-esperjenza u issa tinsab f'pożizzjoni ferm aħjar biex tagħmel l-investiment meħtieġ biex ikollha r-raba' vapur. Huwa qal li bħalissa qed isiru l-preparamenti biex jitfasslu r-rekwiżiti li r-raba' vapur għandu jkollu. Wara dan il-proċess, ikun jista' jibda l-proċess tat-tendering. Investimenti oħra mill-Gozo Channel Apparti minn hekk, kompla jispjega l-Ministru, il-Gozo Channel qed tinvesti f'sistema elettronika tal-biljetti. Dwar is-servizz tal-fast ferry, qal biss li għadu għaddej ix-xogħol biex dan jiġi introdott. Għawdex: Destinazzjoni għall-konferenzi u inċentivi għan-negozji Il-Baġit għas-sena d-dieħla se jkun qed jalloka wkoll fondi biex Għawdex ikun ippromovut bħala destinazzjoni għall-konferenzi, għall-laqgħat u attivitajiet oħra. Apparti minn hekk, il-Gvern se jkun qed jinċentiva lis-settur privat biex tittejjeb l-iStartup tax credit għal negozji ġodda miftuħa f'Għawdex. Ħabbar ukoll li l-Gvern se jkun qed jagħti inċentivi fiskali, fost l-oħrajn fuq spejjeż ta' traskolar, lil dawk il-kumpaniji li jirrilokaw l-operat tagħhom lejn Għawdex u anke għal dawk il-kumpanij li joħolqu impjiegi ġodda fil-qasam ta' teleworking u back office minn Għawdex. U għall-ħaddiema u l-istudenti Għawdxin? Għas-sena d-dieħla, il-Gvern se jkun qed jestendi l-pakkett ta' għajnuna offrut għall-ħaddiema u l-istudenti Għawdxin li jaħdmu u jistudjaw f'Malta. Il-Ministru Scicluna spjega kif apparti l-benefiċċju għall-kiri ta' akkomodazzjoni, li qed jingħata għall-istudenti Għawdxin li qed jistudjaw u jgħixu f'Malta, se jkompli jiġi msaħħaħ bil-proġett tal-hostel f'Villa Lauri. Proġetti oħra f'Għawdex...